Ses polisiebeamptes gevonnis vir aanrandingArgieffoto Adjudant-offisiere Thomas Motau (38), Egypt Manzini (48), Harold Mashego (52), Vusimuzi Maphanga (44), en konstabels Vuma Ngwambe (30) en Given Mahlako (30) is daaraan skuldig bevind dat hulle Oupa Eliot Malebe op 29 April 2009 erg aangerand het. Volgens kol. Leonard Hlathi, woordvoerder van die polisie, is Malebe in hegtenis geneem op aanklag van roof. Die beamptes het hom uit die aanhoudingselle gevat en erg aangerand omdat hulle glo vermoed het hy het ŉ selfoon by hom gehad. Malebe het ŉ saak teen die polisiebeamptes aanhangig gemaak en dit is deur die onafhanklike polisie-ondersoekdirektoraat (Opod) ondersoek. Mahlako en Manzini is elk tot drie jaar tronkstraf gevonnis. Motau en Ngwambe is elk tot twee jaar tronkstraf gevonnis. Mashego en Maphanga is ŉ boete van R20 000 elk opgelê.